Folketing
2008-04-24

Der var ikke fugls føde i det svar, og det passer mig udmærket, for så kan jeg bare uanfægtet gå videre med min anden litterære reference. Det er ikke George Orwell, det er Ludvig Holberg. I »Erasmus Montanus« er der den her lærde student, der kommer hjem til landsbyen, og så skal han konkurrere med den lokale degn om, hvem der er bedst til latin. Degnen er smart, han kan ikke en pind latin, men han giver sig bare til at bøje latinske verber, og der sidder jo de gode bønder, almuen, og klapper i hænderne, for det går lynende stærkt med at bøje de her latinske derfor, og så siger de: Der målte han ham min tro skæppen fuld. Jeg synes, det er det samme, man oplever her. Jeg vil sige, at Orwell-eksemplet, det med nysproget, især er hr. Svend Aukens specialitet. Den der Per Degn-metode med bare simpelt hen at tæske løs i det samme sludder er mere hr. Michael Aastrup Jensens metode. Men jeg tror, de undervurderer den danske befolkning. Den danske befolkning er klogere på EU-spørgsmål end almuen i Erasmus Montanus' landsby.